## El Consell acorda ampliar el contracte d’emergència per a assegurar la continuïtat dels servicis de Labora a Aldaia, Catarroja i Paterna després de la riuada

*** La inversió, per valor de 67.770 euros, permetrà completar la connexió elèctrica, el trasllat de mòduls i la instal·lació de xarxes en les noves dependències
* Les actuacions garantixen que la ciutadania i les empreses disposen d’atenció en condicions òptimes**

El Consell ha aprovat l’ampliació del contracte d’emergència per a l’arrendament de mòduls prefabricats i contenidors marítims destinats als centres Labora d’Aldaia, Catarroja i Paterna, que es va adoptar després de la riuada del mes d’octubre passat.

La mesura va suposar una inversió inicial de 338.176 euros per a poder reprendre el servici habitual que es prestava en les instal·lacions del Centre de Formació i l’Espai Labora-SEPE de Catarroja. No obstant això, necessitats sobrevingudes després de l’adjudicació del contracte han fet necessària la seua ampliació, que ha sigut aprovada pel Consell i que incrementa en 67.770 euros la quantitat estimada inicialment en el contracte.

Les noves actuacions preveuen la connexió elèctrica de l’aula prefabricada en el Centre Labora Formació d’Aldaia; la desinstal·lació, el trasllat i la reinstal·lació dels mòduls a Catarroja —des del carrer Francesc Larrodé fins a l’avinguda Jaume I—, així com la instal·lació de punts de xarxa i condicionament del *rack* en estes dependències.

**Antecedents**

El Centre de Formació i l’Espai Labora-SEPE de Catarroja es van vore greument danyats per la riuada. Per això, les activitats del centre de formació es van traslladar al centre de formació de Labora a Aldaia i al Centre de Referència Nacional de Paterna, que han necessitat espais addicionals per a situar l’alumnat i emmagatzemar l’equipament i el material dels cursos de formació.

Quant a les oficines Espai Labora-SEPE de Catarroja, es van contractar unitats mòbils, que han oferit atenció presencial a la ciutadania i a les empreses dels municipis afectats per la dana per a poder continuar prestant servici, però, per motius d’espai, també ha sigut necessari contractar mòduls prefabricats i contenidors per a l’emmagatzematge provisional de material.

Fecha: 26/08/2025